Ehdotus NEUVOSTON PÄÄTÖS EKR:n varainhoidon siirtymätoimenpiteistä 1 päivästä tammikuuta 2014 yhdennentoista EKR:n voimaantuloon saakka /* COM/2013/0663 final - 2013/0319 (NLE) */





PERUSTELUT Kymmenennen EKR:n sisäisen sopimuksen 1 artiklan 5 kohdan mukaisesti kymmenennen EKR:n varoja ei voida enää sitoa 31 päivän joulukuuta 2013 jälkeen, ellei neuvosto yksimielisesti päätä toisin komission ehdotuksesta. Neuvostossa kokoontuvien jäsenvaltioiden edustajat allekirjoittivat yhdennentoista Euroopan kehitysrahaston perustamista koskevan sisäisen sopimuksen kesäkuussa 2013. Tämä kansainvälinen sopimus tulee voimaan vasta, kun kaikki jäsenvaltiot ovat ratifioineet sen. Prosessia ei todennäköisesti saada päätökseen ennen tammikuuta 2014. Tästä syystä komissio ehdottaa siirtymätoimenpiteitä (siirtymävaiheen rahoitusjärjestely) sen varmistamiseksi, että varoja on saatavilla Afrikan, Karibian ja Tyynenmeren valtioiden (AKT-valtiot) sekä merentakaisten maiden ja alueiden (MMA:t) kanssa tehtävää yhteistyötä sekä tukimenoja varten tammikuusta 2014 siihen asti, kun yhdennentoista Euroopan kehitysrahaston perustamista koskeva sisäinen sopimus tulee voimaan. Tämä järjestely rahoitetaan kymmenennen ja sitä edeltävien EKR:ien jäljellä olevista varoista ja kyseisistä EKR:ista vapautuneista varoista. Lisäksi ehdotetaan, että kyseisen siirtymävaiheen rahoitusjärjestelyn mukaisesti sidotut varat kirjataan yhdennestätoista EKR:sta myönnettyihin varoihin. Tämä tarkoittaa, että ne eivät muodosta EKR:lle lisäresurssia ja että kaikki tämän siirtymävaiheen rahoitusjärjestelyn operatiivista hallinnointia ja varainhoitoa koskevat tarvittavat toimenpiteet hyväksytään mahdollisimman pian. Näin ollen komissio ehdottaa, että neuvosto hyväksyy liitteenä olevan päätöksen. 2013/0319 (NLE) Ehdotus NEUVOSTON PÄÄTÖS EKR:n varainhoidon siirtymätoimenpiteistä 1 päivästä tammikuuta 2014 yhdennentoista EKR:n voimaantuloon saakka EUROOPAN UNIONIN NEUVOSTO, joka ottaa huomioon Euroopan unionista tehdyn sopimuksen ja Euroopan unionin toiminnasta tehdyn sopimuksen, ottaa huomioon Afrikan, Karibian ja Tyynenmeren (AKT) valtioiden ryhmän jäsenten sekä Euroopan yhteisön ja sen jäsenvaltioiden välillä Cotonoussa 23 päivänä kesäkuuta 2000 allekirjoitetun kumppanuussopimuksen[1], ottaa huomioon merentakaisten maiden ja alueiden assosiaatiosta Euroopan yhteisöön tehdyn neuvoston päätöksen, jäljempänä ’päätös merentakaisten alueiden assosiaatiosta’[2], ottaa huomioon neuvostossa kokoontuneiden jäsenvaltioiden hallitusten edustajien sisäisen sopimuksen vuosia 2008–2013 koskevaan monivuotiseen rahoituskehykseen perustuvan yhteisön avun rahoituksesta AKT–EY-kumppanuussopimuksen mukaisesti sekä rahoitustuen myöntämisestä EY:n perustamissopimuksen neljännessä osassa tarkoitetuille merentakaisille maille ja alueille[3], jäljempänä ’kymmenennen EKR:n sisäinen sopimus’, ja erityisesti sen 1 artiklan 5 kohdan, ottaa huomioon Euroopan komission ehdotuksen, sekä katsoo seuraavaa: (1) Kymmenennen EKR:n sisäisen sopimuksen 1 artiklan 5 kohdassa määrätään, että kymmenennen EKR:n varoja ei voida enää sitoa 31 päivän joulukuuta 2013 jälkeen, ellei neuvosto yksimielisesti päätä toisin komission ehdotuksesta. (2) AKT–EU-kumppanuussopimuksen liitteessä I b[4] olevassa 5 artiklassa (vuosia 2008–2013 koskeva monivuotinen rahoituskehys) määrätään, että EKR:n varoja (investointikehyksen rahoittamiseen tarkoitettuja varoja lukuun ottamatta ja pois lukien korkotuet) ei voida enää sitoa 31 päivän joulukuuta 2013 jälkeen, ellei neuvosto yksimielisesti päätä toisin komission ehdotuksesta. (3) Merentakaisten maiden ja alueiden assosiaatiosta Euroopan yhteisöön 27 päivänä marraskuuta 2001 tehdyn neuvoston päätöksen liitteessä II Aa olevan 1 artiklan 2 kohdassa säädetään, että kymmenennen EKR:n varoja ei voida enää sitoa 31 päivän joulukuuta 2013 jälkeen, ellei neuvosto yksimielisesti päätä toisin komission ehdotuksesta[5]. (4) Kymmenennen EKR:n sisäisen sopimuksen 13 artiklan 3 kohdassa määrätään, että sopimus on voimassa yhtä kauan kuin AKT–EY-kumppanuussopimuksen monivuotinen rahoituskehys ja että se on voimassa niin pitkään kuin on tarpeen kaikkien AKT–EY-kumppanuussopimuksen ja assosiaatiopäätöksen sekä mainitun monivuotisen rahoituskehyksen perusteella rahoitettujen toimien toteuttamisen kannalta. (5) Euroopan ulkosuhdehallinnon organisaatiota ja toimintaa kuvataan neuvoston päätöksessä 2010/427 EU. (6) Yhdennentoista EKR:n voimaantulo voi viivästyä siten, että se tapahtuu vasta 1 päivän tammikuuta 2014 jälkeen. Tästä syystä on asianmukaista ehdottaa siirtymätoimenpiteitä (siirtymävaiheen rahoitusjärjestely), jotka rahoitetaan kymmenennen ja sitä edeltävien EKR:ien jäljellä olevista varoista ja kyseisistä EKR:ista vapautuneista varoista, sen varmistamiseksi, että varoja on saatavilla Afrikan, Karibian ja Tyynenmeren valtioiden sekä merentakaisten maiden ja alueiden kanssa tehtävää yhteistyötä sekä tukimenoja varten tammikuusta 2014 sisäisen sopimuksen voimaantuloon asti, ON HYVÄKSYNYT TÄMÄN PÄÄTÖKSEN: 1 artikla Siirtymätoimenpiteet, jotka muodostuvat toimintaohjelmista, yksittäisistä toimenpiteistä ja erityistoimenpiteistä AKT-kumppaneille, rahoituspäätöksistä MMA:iden hyväksi ja tukimenoihin liittyvistä erityisistä toimintaohjelmista, rahoitetaan yhdennentoista EKR:n sisäisen sopimuksen voimaantuloon asti yhdennentoista EKR:n siirtymävaiheen rahoitusjärjestelyllä, joka koostuu edellisten EKR:ien jäljellä olevista varoista ja kyseisistä EKR:ista rahoitetuista hankkeista tai ohjelmista vapautuneista varoista. Kyseisellä siirtymävaiheen rahoitusjärjestelyllä voidaan myös kattaa Euroopan investointipankille osoitetut avustukset, joilla rahoitetaan korkotuet ja hankkeisiin liittyvä tekninen apu sen mukaisesti, kuin määrätään AKT–EU-kumppanuussopimuksen liitteessä II olevassa 1, 2 ja 4 artiklassa ja uudessa päätöksessä merentakaisten alueiden assosiaatiosta. Kyseisillä rahoitusta koskevilla siirtymätoimenpiteillä pyritään helpottamaan ohjelma-asiakirjojen täytäntöönpanoa ja vastaamaan hätäapua koskeviin vaatimuksiin. Kyseisen siirtymävaiheen järjestelyn mukaisesti sidotut varat kirjataan yhdennestätoista EKR:sta myönnettyihin varoihin. Tällöin yhdeksännen ja kymmenennen EKR:n sisäisten sopimusten 1 artiklan 2 kohdan a alakohdassa tarkoitettuja jäsenvaltioiden rahoitusosuuksia vähennetään vastaavasti. 2 artikla Riippumatta sisäisen sopimuksen ratifioinnin tilanteesta jäsenvaltioissa, neuvosto hyväksyy mahdollisimman pian yhdennentoista EKR:n täytäntöönpanoa koskevat asetukset, joihin sisältyvät tämän siirtymävaiheen rahoitusjärjestelyn operatiivista hallinnointia ja varainhoitoa koskevat toimenpiteet. Näiden asetusten hyväksymiseen saakka siirtymävaiheen rahoitusjärjestelyn täytäntöönpanoon sovelletaan edelleen kymmenennen Euroopan kehitysrahaston täytäntöönpanosta AKT–EY-kumppanuussopimuksen mukaisesti 14 päivänä toukokuuta 2007 annettua neuvoston asetusta (EY) N:o 617/2007 ja kymmenenteen Euroopan kehitysrahastoon sovellettavasta varainhoitoasetuksesta 18 päivänä helmikuuta 2008 annettua neuvoston asetusta (EY) N:o 215/2008. 3 artikla Tätä päätöstä sovellettaessa noudatetaan Euroopan ulkosuhdehallinnon organisaatiosta ja toiminnasta annettua neuvoston päätöstä 2010/427/EU. 4 artikla Tämä päätös tulee voimaan päivänä, jona se julkaistaan Euroopan unionin virallisessa lehdessä. Sitä sovelletaan 1 päivästä tammikuuta 2014 yhdennentoista EKR:n sisäisen sopimuksen voimaantuloon saakka. Tehty Brysselissä Neuvoston puolesta Puheenjohtaja [1] EYVL L 317, 15.12.2000, s. 3, sopimus sellaisena kuin se on muutettuna Luxemburgissa 25 päivänä kesäkuuta 2005 allekirjoitetulla sopimuksella, EUVL L 287, 28.10.2005, s. 4, ja Ouagadougoussa 22 päivänä kesäkuuta 2010 allekirjoitetulla sopimuksella, EUVL L 287, 4.11.2010, s. 3. [2] Neuvoston päätös 2001/822/EY, tehty 27 päivänä marraskuuta 2001, EUVL L 314, 30.11.2001, s. 1, sellaisena kuin se on muutettuna neuvoston päätöksellä 2007/249/EY, tehty 19 päivänä maaliskuuta 2007, EUVL L 109, 26.4.2007, s. 33. [3] EUVL L 247, 9.9.2006, s. 32. [4] Liite 1 b sellaisena kuin se sisältyy AKT–EY-ministerineuvoston päätöksen N:o 1/2006, EUVL L 247, 9.9.2006, s. 22, liitteeseen. [5] EYVL L 314, 30.11.2001, s. 1, sellaisena kuin se on muutettuna 19 päivänä maaliskuuta 2007 tehdyllä neuvoston päätöksellä, EUVL L 109, 26.4.2007, s. 37.